b'\n_START_ARTICLE_\nReggio Calabria (pokrajina)\n_START_SECTION_\nNaravne zanimivosti\n_START_PARAGRAPH_\n\xc4\x8ce primerjamo Apeninski polotok s \xc5\xa1kornjem, zavzema pokrajina njegov skrajni konec ali "stopalo". Ker jo samo ozek pas morja lo\xc4\x8di od Sicilije, je razumljivo, da gre za isto potresno podro\xc4\x8dje. Dejansko so vsi potresi, ki so prizadeli to ozemlje (1783, 1908, 2006) imeli epicenter v najo\xc5\xbejem delu Mesinskega preliva, torej med mestoma Messina (na otoku) in Reggio Calabria (na celini). O potresu iz leta 1783 ni veliko podatkov. Pripisuje se mu jakost 11. stopnje Mercallijeve lestvice, umrlo je med 30 in 50 tiso\xc4\x8d ljudi. Potres iz leta 1908 je bil zabele\xc5\xbeen med 11. in 12. stopnjo Mercallijeve lestvice (7,1 Richterjeve lestvice) in je med drugim povzro\xc4\x8dil mo\xc4\x8dan podvodni sunek, ki je hudo po\xc5\xa1kodoval kalabrijske in sicilske obale. Katastrofa je zahtevala med 120 in 130 tiso\xc4\x8d \xc5\xbertev. Potres iz leta 2006, \xc4\x8deprav jakosti 5,6 na Richterjevi lestvici, je bil manj\xc5\xa1ega pomena, saj je le spro\xc5\xbeil manj\xc5\xa1i cunami, ki je v glavnem prizadel samo nekatere vasi na sicilski obali._NEWLINE_Za\xc5\xa1\xc4\x8ditenih podro\xc4\x8dje v pokrajini je Narodni park Aspromonte (Parco nazionale dell\'Aspromonte).\n_START_SECTION_\nZgodovinske zanimivosti\n_START_PARAGRAPH_\nEna od zanimivosti pokrajine je nare\xc4\x8dje njenih prebivalcev, ki je ena od skupin sicilskega jezika. Po mnenju nekaterih jezikoslovcev (1) se je ta govorica razvila v stoletjih latinsko-gr\xc5\xa1ke dvojezi\xc4\x8dnosti na tem ozemlju, saj se besedni zaklad, izrazito latinskega porekla, uporablja v stav\xc4\x8dnih zvezah izklju\xc4\x8dno gr\xc5\xa1ke slovnice. To pomeni, da je bil originalni pogovorni jezik v teh krajih gr\xc5\xa1\xc4\x8dina, ki je potem v teku stoletij postopoma sprejela latinsko besedi\xc5\xa1\xc4\x8de.'